Veiðimet í Norðurá gæti fallið í vikunni Veiðimet í Norðurá í Borgarfirði gæti fallið núna í vikunni . Næstsíðasta hollið kom úr ánni á mánudagskvöld að lokinni þriggja daga veiði með 155 laxa . Veiðin var þar með komin í 3.205 laxa í sumar og er farin að nálgast metið sem slegið var veiðisumarið mikla 2008 þegar 3.307 laxar veiddust í Norðurá . „ Þetta var mjög góð veiði hjá hollinu sem var að koma úr ánni og ef álíka gengur hjá því næsta er ekki ólíklegt að metið falli , “ sagði Birna G Konráðsdóttir á Borgum , formaður Veiðifélags Norðurár , í samtali við Skessuhorn í gær , en þá voru þrír dagar eftir af veiðitímabilinu í Norðurá . Birna segist ekki í vafa um að góð veiði í sumar muni hjálpa til við sölu veiðileyfa fyrir næsta sumar , en veiðifélagið mun sjálft selja veiðileyfin í samvinnu við Einar Sigfússon , annan eiganda Haffjarðarár . Um leið hættir Stangveiðifélag Reykjavíkur leigu árinnar eftir tæplega sjö áratuga samstarf við landeigendur . Birna segir að slök veiði sumarið 2012 hafi gert erfitt fyrir hjá mörgum um sölu veiðileyfa , ekki síst í ár á Vesturlandi sem voru vatns - og fisklitar í fyrra . Þá veiddust ekki nema 953 laxar í Norðurá , en til samanburðar veiddust 2.134 laxar sumarið 2011 og 2.279 sumarið áður .